17. ΑΠΟΦΑΣΙΣ ΥΠΟΥΡΓΟΥ ΕΡΓΑΣΙΑΣ Αριθ. 49500 της 7/7 Οκτ. 1952 Περί αυξήσεως κατωτάτων ορίων μισθών και ημερομισθίων. Έχοντες υπ’ όψιν: 1)Τας διατάξεις του Νόμ. 2053/52 «περί ρυθμίσεως Συλλογικών Σχέσεων και Διαφορών Εργασίας». 2)Τα εστενογραφημένα πρακτικά της από 6-10-52 συνεδριάσεως του υπό του ως άνω Νόμου προβλεπομένου Συμβουλίου, και 3)Την υπ’ αριθ. 1132/1952 Πράξιν του Υπουργικού Συμβουλίου, αποφασίζομεν: 1)Το ισχύον σήμερον εκ δραχ. 542.000 ελάχιστον όριον μισθού των επί μηνιαίω μισθώ αμοιβομένων μισθωτών των συνδεομένων μετά του οιουδήποτε εργοδότου δια σχέσεως εργασίας του Ιδιωτικού Δικαίου, καθορίζεται από της ισχύος της παρούσης εις δραχ. 650.000. Τα κάτω του ποσού των 542.000 ισχύοντα κατώτατα όρια αυξάνονται από της ισχύος της παρούσης κατά 15%. 2)Τα σήμερον ισχύοντα ελάχιστα όρια ημερομισθίων των δραχ. 22.000 δια τους άρρενας εργάτας, 18.000 δια τας εργατρίας και 8.000 δια τους μαθητευομένους αμφοτέρων των φύλων καθορίζονται από της ισχύος της παρούσης αντιστοίχως εις δραχ. 25.000, 20.000 και 9.000. Τα κάτω των 22.000, 18.000 και 8.000 ισχύοντα σήμερον κατώτατα όρια αυξάνονται από της ισχύος της παρούσης κατά 15%. Η παρούσα δημοσιευθήτω δια της Εφημερίδος της Κυβερνήσεως, η ισχύς της δε άρχεται από της δημοσιεύσεώς της. 